**นายกรัฐมนตรีเป็นประธานในพิธีเปิด โครงการอ่างเก็บนำ้ลำสะพุง อันเนื่องมาจากพระราชดำริ และติดตามความก้าวหน้าการบริหารจัดการน้ำในพื้นที่จังหวัดชัยภูมิ**

วันนี้ (จันทร์ 3 ธันวาคม 2561) เวลา 09.30 น. ณ อ่างเก็บน้ำลำสะพุง อันเนื่องมาจากพระราชดำริ

ตำบลหนองแวง อำเภอหนองบัวแดง จังหวัดชัยภูมิ พลเอก ประยุทธ์ จันทร์โอชา นายกรัฐมนตรี เป็นประธานในพิธีเปิดโครงการอ่างเก็บน้ำลำสะพุง อันเนื่องมาจากพระราชดำริ ด้วยการขับรถแทรกเตอร์ (Bulldozer) เปิดตัวโครงการอ่างเก็บน้ำลำสะพุงฯ โดยมีประชาชนชาวชัยภูมิกว่า 2,000 คน ได้ร่วมแสดง "ฟ้อนของดีเมืองชัยภูมิ" เพื่อให้การต้อนรับนายกรัฐมนตรีและคณะรัฐมนตรี ประกอบด้วย พลเอก ฉัตรชัย สาริกัลยะ รองนายกรัฐมนตรี พลเอก อนุพงษ์ เผ่าจินดา รัฐมนตรีว่าการกระทรวงมหาดไทย นายกฤษฎา บุญราช รัฐมนตรีว่าการกระทรวงเกษตรและสหกรณ์ พลเอก สุรศักดิ์ กาญจนรัตน์ รัฐมนตรีว่าการกระทรวงทรัพยากรธรรมชาติและสิ่งแวดล้อม พลเอก วิลาศ อรุณศรี เลขาธิการนายกรัฐมนตรี

โอกาสนี้ นายพุทธิพงษ์ ปุณณกันต์ รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจำสำนักนายกรัฐมนตรี ซึ่งร่วมเดินทางมาในครั้งนี้ด้วย เปิดเผยว่า นายกรัฐมนตรี กล่าวถึงการมาลงพื้นที่ก่อสร้างอ่างเก็บน้ำลำสะพุงฯ ในวันนี้ว่า เพื่อมาติดตามการดำเนินงานโครงการต่าง ๆ ที่จะแก้ไขปัญหาและเตรียมความพร้อมเพื่อป้องกันปัญหาภัยแล้งและอุทกภัย ซึ่งคาดว่าจะช่วยลดผลกระทบและบรรเทาความเดือดร้อนในการดำเนินชีวิตและการประกอบอาชีพของประชาชนได้ โดยเฉพาะโครงการอ่างเก็บน้ำลำสะพุง อันเนื่องมาจากพระราชดำริ ซึ่งเป็นพระราชดำริของพระบาทสมเด็จพระปรมินทรมหาภูมิพลอดุลยเดช บรมนาถบพิตร

โครงการอ่างเก็บน้ำนี้ ซึ่งเป็นโครงการ 6 ปี ระหว่างปี พ.ศ. 2562 - 2567 เมื่อแล้วเสร็จ จะเป็นแหล่งน้ำต้นทุนสำหรับการอุปโภคบริโภค เป็นพื้นที่ชลประทานที่สามารถส่งน้ำช่วยเหลือพื้นที่เพาะปลูกได้ เป็นแหล่งสนับสนุนการประมงน้ำจืด การรักษาระบบนิเวศ และการช่วยบรรเทาอุทกภัย รวมทั้งยังมีโครงการระบบผันน้ำลำปะทาวฝั่งตะวันออก และโครงการอ่างเก็บน้ำโปร่งขุนเพชร เพื่อบรรเทาอุทกภัยเมืองชัยภูมิด้วย

รัฐบาลได้ติดตามสถานการณ์น้ำมาอย่างใกล้ชิดและต่อเนื่อง เพื่อดำเนินการในส่วนของการกักเก็บและการระบายน้ำอย่างเหมาะสมให้กับทุกพื้นที่ โดยเฉพาะการเพิ่มพื้นที่ชลประทาน การหาแหล่งพื้นที่สำหรับเก็บน้ำ รวมทั้งการบริหารจัดการที่ดิน

​ทั้งนี้ จังหวัดชัยภูมิมีจุดเด่นด้านเกษตรกรรม สามารถเพาะปลูกพืชเศรษฐกิจได้หลายชนิด ทั้ง ข้าว ข้าวโพด มันสำปะหลัง อ้อย พริก ซึ่งรัฐบาลมีมาตรการช่วยเหลือเกษตรกร ทั้งมาตรการช่วยเหลือเกษตรกรผู้ปลูกข้าว มาตรการลดต้นทุนการผลิต การสร้างความเข้มแข็งให้กลุ่มเกษตรกร โดยนำแนวคิดการตลาดนำการผลิตมาประยุกต์ใช้ให้เกษตรกรมีตลาดรองรับที่แน่นอน ตลอดจนสร้างความพร้อมในการเรียนรู้กับประสบการณ์และองค์ความรู้ใหม่ ๆ อยู่เสมอ ซึ่งจะเป็นการช่วยเหลือและยกระดับมาตรฐานเกษตรกรในทุกมิติ

​เมื่อวันที่ 25 กันยายน 2561 ได้มีมติคณะรัฐมนตรีดำเนินโครงการสานพลังประชารัฐเพื่อสนับสนุนการปลูกข้าวโพดหลังฤดูทำนา เพื่อปรับสมดุลของปริมาณการผลิต ให้เกษตรกรมีรายได้และอาชีพที่มั่นคงยั่งยืนจากกิจกรรมปลูกข้าวโพดเลี้ยงสัตว์ในช่วงฤดูทำนาปรัง โดยกำหนดพื้นที่เป้าหมายในการส่งเสริมการปลูกข้าวโพดเลี้ยงสัตว์หลังฤดูทำนา ในพื้นที่ปลูกข้าวที่มีความเหมาะสมทั้งพื้นที่ในเขตชลประทานและนอกเขตชลประทานให้มีศักยภาพมากที่สุด

นอกจากนี้ รัฐบาลได้ให้ความสำคัญกับการเพิ่มประสิทธิภาพการผลิตพืชเกษตรทั้ง ข้าว ยางพารา ปาลม์น้ำมัน อ้อย โดยการเพาะปลูกที่สอดคล้องกับความต้องการของตลาด และการใช้ช่องทางการค้ารูปแบบใหม่ เช่นการค้าออนไลน์ เป็นต้น โดยเน้นกระบวนการเรียนรู้และมีส่วนร่วมของพี่น้องเกษตรกรอย่างต่อเนื่อง ลักษณะเกษตรกรสอนเกษตรกร เพื่อให้เกิดความรู้ ความเข้าใจ และเกิดจิตสำนึกในการเพิ่มประสิทธิภาพการผลิตสินค้า การรวมกลุ่มเกษตร เพื่อให้มีการใช้ปัจจัยการผลิตได้อย่างเหมาะสม คำนึงถึงสิ่งแวดล้อม และมีระบบการผลิตที่พึ่งพาตนเองได้อย่างยั่งยืน จะเป็นกลไกขับเคลื่อนให้ภาคเกษตรกรรมของไทยเจริญเติบโตขึ้น

ขณะเดียวกัน รัฐบาลได้พยายามลดปัญหาความเหลื่อมล้ำ สร้างความเป็นธรรมทางสังคมและรายได้ เพื่อช่วยเหลือค่าครองชีพให้แก่ผู้มีรายได้น้อย ให้ได้รับโอกาสของการเข้าถึงสวัสดิการแห่งรัฐด้วยบัตรสวัสดิการแห่งรัฐ การแก้ปัญหาหนี้นอกระบบ พร้อมทั้งการสร้างโอกาสที่ดีขึ้น การมีงานทำ การฝึกอบรมอาชีพและการศึกษาเพื่อเข้าสู่ตลาดแรงงาน การเข้าถึงแหล่งเงินทุนในระบบ และการเข้าถึงสิ่งจำเป็นพื้นฐาน

ในตอนท้าย นายกรัฐมนตรีได้ชื่นชมความพร้อมเพียงของชาวชัยภูมิกว่า 25,000 คน ที่ให้การต้อนรับ และขอฝากให้ทุกภาคส่วนร่วมมือกันทำงานเป็นการ “สานพลังประชารัฐ” เพื่อพัฒนาชุมชนของตนเอง ใช้ประโยชน์และการดำเนินงานตามนโยบายไทยนิยม ยั่งยืน เพื่อส่งเสริมศักยภาพในท้องถิ่นเชื่อมต่อกับประเทศ ภูมิภาค ให้เป็นที่ยอมรับอย่างกว้างขวาง พร้อมทั้งช่วยกันสร้างสรรค์ประโยชน์ให้กับชุมชน สังคมของตนเองให้เจริญก้าวหน้าต่อไป

อนึ่ง ระหว่างการพบปะประชาชน นายกสมาคมชาวไร่อ้อย จังหวัดชัยภูมิ นำสมาชิกชาวไร่อ้อย 15 คน มาขอบคุณนายกรัฐมนตรี จากที่คณะรัฐมนตรีมีมติเห็นชอบให้การช่วยเหลือปัจจัยการผลิต เกษตรกรที่ขึ้นทะเบียนสมาคมอ้อยและนำ้ตาล ในราคา 50 บาท /ตัน ไม่เกิน 5000 ตัน/ ราย ด้วย

----------------------

สำนักโฆษก

**นายกรัฐมนตรีชื่นชมชาวชัยภูมิ ร่วมมือ ร่วมแรง ร่วมใจปลูกป่าคืนธรรมชาติ แนะปลูกต้นไม้โตไวให้ร่มเงาต้นไม้เล็ก เพิ่มความชุ่มชื้นให้ผืนป่า**

**นายกรัฐมนตรีเป็นประธานพิธีเปิดฝายลำดับที่ 111 พร้อมเปิดระบบกระจายน้ำพลังงานแสงอาทิตย์ และปลูกต้นไม้ตามโครงการ “ป่ารักษ์น้ำโล่ใหญ่ชัยภูมิ” ชื่นชมชาวชัยภูมิปลูกป่าคืนธรรมชาติ แนะปลูกต้นไม้โตไวให้ร่มเงาต้นไม้เล็ก เพิ่มความชุ่มชื้นให้ผืนป่า**

วันนี้ (3 ธันวาคม 2561) เวลา 13.30 น. ณ จุดชมวิวผาง่ามมรกต อุทยานแห่งชาติตาดโตน ตำบลท่าหินโงม อำเภอเมือง จังหวัดชัยภูมิ พลเอก ประยุทธ์ จันทร์โอชา นายกรัฐมนตรี เป็นประธานในพิธีเปิดฝาย ลำดับที่ 111 โดยนายกรัฐมนตรีได้ทำพิธีตอกเสาเอกฝายมีชีวิต เพื่อขอขมาพระแม่ธรณี พระแม่คงคา และเจ้าป่าเจ้าเขา เพื่อให้ความชุ่มชื้นอยู่คู่กับป่าตลอดไป จากนั้น นายกรัฐมนตรีได้เปิดระบบกระจายน้ำพลังงานแสงอาทิตย์ และปลูกต้นไม้ตามโครงการ “ป่ารักษ์น้ำโล่ใหญ่ชัยภูมิ”

สำหรับอุทยานแห่งชาติตาดโตน เป็นอุทยานแห่งชาติที่มีความอุดมสมบูรณ์ มีความหลากหลายทางชีวภาพ เป็นต้นกำเนิดลำน้ำสาขาต่าง ๆ หล่อเลี้ยงชุมชนอีสานในอีกหลายจังหวัด แต่ภายในพื้นที่เขตอุทยานแห่งชาติตาดโตน ยังคงมีประชาชนจำนวนหนึ่งอาศัยอยู่และทำกิน ทำให้มีแนวโน้มในการใช้ประโยชน์จากทรัพยากรธรรมชาติเพิ่มขึ้น ก่อให้เกิดผลกระทบต่อทรัพยากรธรรมชาติ ระบบนิเวศป่าไม้ ระบบนิเวศแหล่งน้ำ ทางจังหวัดจึงได้ร่วมมือกับภาคประชาสังคม ภาคเอกชน และประชาชนช่วยกันปลูกป่าเพื่อให้ธรรมชาติฟื้นกลับมาในรูปแบบประชารัฐ โดยใช้พลังความสามัคคี ร่วมมือ ร่วมแรง ร่วมใจทำโครงการ “ป่ารักษ์น้ำโล่ใหญ่ชัยภูมิ” ขึ้น ซึ่งมีกิจกรรมปลูกป่าด้วยพันธุ์ไม้ป่ามีดอก เพื่อเพิ่มสีให้กับธรรมชาติ ในพื้นที่ดำเนินการกว่า 7,000 ไร่ แบ่งเป็นโซนสีต่าง ๆ จำนวน 5 โซน ได้แก่ โซนสีม่วง โซนสีเหลือง โซนสีแสด โซนสีชมพู และโซนสีขาว ประกอบด้วยดอกไม้นานาชนิด พร้อมกันนี้ ได้ร่วมกันทำกิจกรรมสร้างความชุ่มชื้นให้กับป่า ด้วยการสร้างฝายมีชีวิตที่ใช้วัสดุธรรมชาติ เช่น ไม้ไผ่ กระสอบ และดินทราย มาทำฝายกั้นน้ำ แล้วนำต้นไทรมาปลูกในพื้นที่ เพื่อใช้บรรเทาปัญหาน้ำท่วม และแก้ไขปัญหาภัยแล้งได้อย่างยั่งยืน ช่วยชะลอและเก็บกักน้ำในฤดูฝน ตามศาสตร์แห่งพระราชาในการสร้างน้ำ สร้างป่า และสร้างชีวิต นำไปสู่ความยั่งยืน

โอกาสนี้ นายกรัฐมนตรีกล่าวมอบนโยบายและกล่าวพบปะกับประชาชนที่มาให้การต้อนรับตอนหนึ่งว่า รู้สึกดีใจที่ได้มีโอกาสมาเยี่ยมเยือนพี่น้องประชาชนชาวจังหวัดชัยภูมิ การลงพื้นที่ครั้งนี้นำความรักมาฝากทุกคน และพร้อมกล่าวชื่นชมการดำเนินงานของโครงการต่าง ๆ ในการรักษาป่าไม้ รักษาทรัพยากรน้ำ เพื่อให้เกิดความสมดุลของระบบนิเวศและความเพียงพอต่อความจำเป็นของประชาชน ซึ่งทุกฝ่ายเป็นกำลังสำคัญในการร่วมมือกันดูแลอนุรักษ์ป่าและน้ำให้เกิดผลลัพธ์เป็นรูปธรรมอย่างยั่งยืน

นายกรัฐมนตรีกล่าวว่า นอกจากการปลูกป่าแล้วขอให้ช่วยกันรักษาไม่ให้ต้นไม้ที่ปลูกตาย พร้อมแนะนำให้ปลูกต้นไม้โตไว เช่น ต้นกฐินณรงค์ให้ความร่มรื่นแก่ต้นไม้ต้นเล็กที่ใช้เวลาในการเติบโต พร้อมทั้งเพื่อให้ความชุ่มชื้นกับผืนป่า และเพิ่มสีสันให้กับธรรมชาติ ทั้งนี้ ขอให้ลงในรายละเอียดว่าจะปลูกต้นไม้แบบไหนเพื่อให้เกิดประโยชน์สูงสุดได้อย่างยั่งยืน และร่วมสร้างความเข้าใจพร้อมกับปรับพฤติกรรมให้สอดคล้องกับสถานการณ์สภาพสิ่งแวดล้อมในปัจจุบันด้วย

นายกรัฐมนตรีกล่าวต่อไปว่า การแก้ไขปัญหาเพื่อให้เกิดความยั่งยืนในระยะยาวคือการหาแนวทางการจัดการที่ดิน การป้องกัน และแก้ไขปัญหาการตัดไม้ทำลายป่าและการบุกรุก ซึ่งเชื่อมั่นว่าพี่น้องประชาชนชาวจังหวัดชัยภูมิต่างมีความรัก ความหวงแหนในบ้านเกิดของตัวเองขอให้มีความคิดถึงส่วนรวมเป็นที่ตั้ง โดยรัฐบาลเข้าใจในความต้องการของพี่น้องประชาชน จะพยายามอย่างเต็มที่เพื่อให้เกิดประโยชน์ทั้งต่อประชาชนและต่อสิ่งแวดล้อม เพราะเมื่อสิ่งแวดล้อมมีความสมบูรณ์ประชาชนก็จะอยู่ได้อย่างสมบูรณ์และมีความสุขไปด้วย

ในตอนท้าย นายกรัฐมนตรีฝากให้ช่วยกันอนุรักษ์ป่าไม้ที่เกิดจากความร่วมมือของทุกภาคส่วนอย่างเข้มแข็ง ให้สามารถแก้ไขปัญหาได้ตามเป้าหมายที่วางไว้ และขอให้มีการรวมตัวของชุมชนในการช่วยกันดูแลรักษาป่าและใช้ประโยชน์จากป่าอย่างรู้คุณค่า พึ่งพาอาศัยกัน เพื่อสามารถต่อยอดไปสู่การพัฒนาในด้านอื่น ๆ ทั้งนี้ รวมถึงการพัฒนาการท่องเที่ยวอย่างยั่งยืน ซึ่งจะต้องรู้จักใช้ทรัพยากรที่มีอย่างจำกัดให้เกิดความคุ้มค่าสูงสุด เพราะเมื่อมีป่าที่สมบูรณ์ มีน้ำที่สมดุล ก็จะมีชีวิตที่มีความสุข

จากนั้น นายกรัฐมนตรีได้ปลูกต้นรวงผึ้ง ภายใต้โครงการ “ป่ารักษ์น้ำโล่ใหญ่ชัยภูมิ” พร้อมกับยิงเมล็ดพันธุ์มะค่าโมงเข้าสู่พื้นที่ป่า และเยี่ยมชมนิทรรศการเกี่ยวกับอุทยานแห่งชาติของจังหวัดชัยภูมิ การจัดการสัตว์ป่า และการจัดการไฟป่า ก่อนเดินทางกลับกรุงเทพมหานคร

-------------------------------------

สำนักโฆษก